C 125/354
SL
Uradni list Evropske unije
5.4.2023
sreda 14. septembra 2022
Komisija je pooblaščena, da z delegiranimi akti v skladu s členom 31 te direktive pregleda harmonizirane referenčne vrednosti izkoristkov iz Delegirane uredbe Komisije (EU) 2015/2402 (68).
11.
Države članice zagotovijo, da se vsaka razpoložljiva podpora soproizvodnji pogojuje s tem, da proizvedena električna energija izvira iz soproizvodnje z visokim izkoristkom in se odvečna toplota učinkovito izkorišča za doseganje prihrankov primarne energije.
Za javno podporo soproizvodnji ter proizvodnji in omrežjem za daljinsko ogrevanje po potrebi veljajo pravila o državni pomoči.
Člen 25 Pretvorba, prenos in distribucija energije
1.
Nacionalni regulativni organi za energetiko pri izvajanju regulativnih nalog, določenih v direktivah (EU) 2019/944 in 2009/73/EC, glede odločitev o delovanju plinske in električne infrastrukture uporabljajo načelo „energijska učinkovitost na prvem mestu“ v skladu s členom 3 te direktive, vključno s svojimi odločitvami o omrežnih tarifah, brez poseganja v načeli nediskriminacije in upoštevanja stroškov.
Poleg načela „energijska učinkovitost na prvem mestu“ nacionalni regulativni organi za energetiko upoštevajo stroškovno učinkovitost, učinkovitost sistema in zanesljivost oskrbe ter prilagodijo pristop življenjskega cikla, ki omogoča doseganje podnebnih ciljev EU in trajnostnost
2.
Države članice zagotovijo, da operaterji prenosnih in distribucijskih sistemov za plin in električno energijo pri svojih odločitvah o načrtovanju in razvoju omrežja ter naložbah uporabljajo načelo „energijska učinkovitost na prvem mestu“ v skladu s členom 3 te direktive in v skladu s podnebnimi cilji EU in cilji glede trajnostnosti.
Prožnost na strani povpraševanja je osrednji del ocene načrtovanja in obratovanja omrežij.
Države članice ob upoštevanju zanesljive oskrbe z energijo in povezovanja trgov zagotovijo, da operaterji prenosnih in distribucijskih sistemov ▌vlagajo v naložbe, primerne za prihodnost, da bi prispevali k blažitvi podnebnih sprememb.
Nacionalni regulativni organi lahko v tesnem sodelovanju z operaterji prenosnih sistemov in operaterji distribucijskih sistemov, ki lahko prispevajo ključno tehnično znanje, zagotovijo metodologije in smernice za ocenjevanje alternativnih možnosti pri analizi stroškov in koristi, pri čemer upoštevajo širše koristi, ter pri odobritvi, preverjanju ali spremljanju projektov, ki jih predložijo operaterji prenosnih in distribucijskih sistemov, preverjajo izvajanje načela „energijska učinkovitost na prvem mestu“ s strani operaterjev prenosnih ali distribucijskih sistemov.
3.
Države članice zagotovijo, da operaterji prenosnih in distribucijskih sistemov spremljajo in količinsko opredelijo skupne izgube v omrežju pri omrežju, ki ga uporabljajo, in sprejemajo stroškovno učinkovite ukrepe za povečanje učinkovitosti omrežja ter upoštevajo infrastrukturne razvojne potrebe in izgube zaradi povečane elektrifikacije tako na strani povpraševanja kot na strani proizvodnje.
Operaterji prenosnih in distribucijskih sistemov o teh ukrepih ▌poročajo nacionalnemu regulativnemu organu.
▌Države članice zagotovijo, da operaterji prenosnih in distribucijskih omrežij ocenjujejo ukrepe za izboljšanje energijske učinkovitosti glede na svoje obstoječe sisteme za prenos ali distribucijo plina ali električne energije in da izboljšujejo energijsko učinkovitost pri zasnovi in obratovanju infrastrukture, zlasti v smislu vzpostavitve pametnega omrežja.
Države članice s predpisi, ki temeljijo na spodbudah, spodbujajo operaterje prenosnih in distribucijskih sistemov k razvoju inovativnih rešitev za izboljšanje učinkovitosti in trajnostnosti, pa tudi energijske učinkovitosti obstoječih in prihodnjih sistemov.
4.
Nacionalni regulativni organi v letno poročilo, pripravljeno v skladu s členom 59(l) Direktive (EU) 2019/944 in členom 41 Direktive 2009/73/ES, vključijo poseben oddelek o napredku pri izboljšanju energijske učinkovitosti v zvezi z obratovanjem infrastrukture za plin in električno energijo.
V teh poročilih nacionalni regulativni organi za energijo podajo oceno celotne učinkovitosti pri obratovanju infrastrukture za plin in električno energijo, navedejo ukrepe, ki so jih izvedli operaterji prenosnih in distribucijskih sistemov, in, če je ustrezno, podajo priporočila za izboljšanje energijske učinkovitosti, vključno s stroškovno učinkovitimi alternativami, ki zmanjšujejo obremenitvene konice in skupno porabo električne energije.
5.
Države članice za električno energijo zagotovijo, da so v zvezi z regulacijo omrežja in omrežnimi tarifami izpolnjena merila iz Priloge XII, pri čemer se upoštevajo smernice in kodeksi, oblikovani v skladu z Uredbo (EU) 2019/943.
(68)
Delegirana uredba Komisije (EU) 2015/2402 z dne 12. oktobra 2015 o pregledu harmoniziranih referenčnih vrednosti izkoristkov za ločeno proizvodnjo električne energije in toplote pri uporabi Direktive 2012/27/EU Evropskega parlamenta in Sveta ter razveljavitvi Izvedbenega sklepa Komisije 2011/877/EU (UL L 333, 19.12.2015, str. 54).